Ben Nighthorse Campbell

**Ben Nighthorse Campbell** (13. huhtikuuta 1933 Auburn, Kalifornia – 30. joulukuuta 2025) oli yhdysvaltalainen republikaanisen puolueen poliitikko ja judoka. Hän edusti Coloradon 3. vaalipiiriä Yhdysvaltain edustajainhuoneessa vuosina 1987–1993. Hän toimi Coloradon senaattorina vuosina 1993–2005. Hän oli aiemmin demokraattipuolueen jäsen, mutta erottuaan siirtyi republikaaneihin 3. maaliskuuta 1995. Campbell kilpaili ennen poliittista uraansa judossa ja edusti Yhdysvaltoja Tokion olympialaisissa 1964. Pan-Amerikan kisoista 1963 hän oli voittanut kultaa.

## Nuoruus ja opiskelu
Campbell syntyi 1933 Auburnissa Kaliforniassa. Hänen isänsä kuului pohjoisiin cheyenneihin, ja hänen äitinsä oli portugalilainen maahanmuuttaja. Campbell kasvoi orpokodeissa ja sijaisperheissä, sillä hänen vanhempansa eivät pystyneet huolehtimaan hänestä.

Campbell jätti high schoolin kesken ja värväytyi ilmavoimiin, missä hän myös suoritti high schoolin GED-kokeet. Campbell taisteli 1951–1953 Korean sodassa. Campbell opiskeli sodan jälkeen San Jose State Collegessa ja suoritti 1957 tutkinnon liikuntakasvatuksesta.

## Judokana olympialaisiin
Campbell kilpaili yliopistosarjoissa judossa ja jatkoi uraansa vielä valmistuttuaan. Hän myi omaisuutensa ja muutti Tokioon kuultuaan judon olevan mukana Tokion olympialaisissa 1964. Hän pääsi tutkijaopiskelijana Meiji-yliopistoon, missä hän opiskeli vuosina 1960–1964. Hän harjoitteli samalla judoa ja voitti kolmesti Yhdysvaltain-mestaruuden. Hän voitti myös kultaa Pan-Amerikan kisoista 1963 ja pääsi edustamaan Yhdysvaltoja Tokion olympialaisiin. Hän voitti ensimmäisen ottelunsa, mutta joutui luovuttamaan toisen ottelunsa ennen kisoja saamansa polvivamman takia.

## Poliittinen ura
Campbellista tuli Yhdysvalloissa liikunnanopettaja, Sacramenton piirikunnan apulaisseriffi ja judovalmentaja. Hän myös teki vapaa-ajallaan taidetta, jossa hän yhdisti alkuperäiskansojen perinteitä ja japanilaista kulttuuria.

Campbell päätyi hieman sattumalta politiikkaan, sillä hänen oli tarkoitus kuljettaa tekemiään koruja Kaliforniaan, kun hänen koneensa joutui huonon sään takia jäämään Coloradon Durangoon. Siellä hän piirikunnan demokraattien tapaamiseen ja puolusti ystävänsä valintaa seriffiksi. Demokraatit etsivät sopivaa henkilöä haastamaan republikaanien ehdokkaan Coloradon edustajainhuoneen vaaleissa.

Campbell oli vuodet 1983–1986 Coloradon edustajainhuoneessa ja sitten kolme kautta Yhdysvaltain edustajainhuoneessa. Hänet valittiin 1992 senaattiin. Hän oli ensimmäinen Amerikan alkuperäiskansaan kuulunut senaattori sitten 1920-luvun, ja hänestä tuli ensimmäinen alkuperäinen amerikkalainen, joka johti senaatin intiaaniasioiden komiteaa.

Campbellin poliittiisiin saavutuksiin lasketaan muun muassa laki, jonka ansiosta Great Sand Dunesin kansallismonumentti korotettiin kansallispuistoksi. Hän ajoi myös muun muassa Amerikan intiaanien kansallismuseon sekä Sand Creekin verilöylyn kansallisen historiakohteen perustamista. Kritiikkiä hän puolestaan sai usein ympäristönsuojelijoilta, sillä hän äänesti kaivosten ja metsänhakkuiden puolesta. Campbell loikkasi maaliskuussa 1995 yllättäen demokraateista republikaaneihin koettueen, ettei hän saanut tarpeeksi tukea varsinkaan puolueen liberaalilta siiveltä. 

Campbell vetäytyi aktiivisesta politiikasta toisen senaattorikautensa jälkeen eikä hakenut jatkokautta vuoden 2004 vaaleissa. Hän kuitenkin jatkoi poliittisena neuvonantajana ja perusti oman lobbausyrityksensä. Hän suunnitteli edelleen myös koruja.

## Lähteet

## Aiheesta muualla
* Campbellin elämäkerta kongressin verkkosivuilla